11/1999. (VI.1.) ÖNKORMÁNYZATI RENDELET

A HELYI KÖZMŰVELŐDÉSI TEVÉKENYSÉGRŐL

Perkáta Nagyközség Önkormányzatának Képviselő-testülete (a továbbiakban: az önkormányzat) a "kulturális javak védelméről és a muzeális intézményekről, a nyilvános könyvtári ellátásról és a közművelődésről" szóló 1997. évi CXL. törvény (a továbbiakban: Törvény) 77. §-a alapján az alábbi rendelet szerint szabályozza a helyi közművelődéssel kapcsolatos feladatait.

Általános rendelkezések

Alapelvek

1. § Az önkormányzat a helyi közművelődési tevékenység feltételeinek megteremetésével és támogatásával biztosítja, hogy a nagyközség valamennyi lakosának, polgárának joga

(1) A helyi közművelődési intézmények szolgáltatásának igénybevétele.

(2) A kulturális örökség javainak megismerése.

(3) A műveltségének gyarapítása, s hogy kulturális jogai érvényesítése céljából közösséget hozzon létre, s a külön jogszabályok szerint szervezetet alapítson és működtessen.

2. § Az önkormányzat közművelődési intézménye nem lehet elkötelezett egyetlen vallás, világnézet vagy politikai irányzat mellett sem. A közművelődési tevékenység keretében a lakosságot nem érheti hátrányos megkülönböztetés.

3. § Az önkormányzat a közművelődési intézmények szakmai önállósága tiszteletben tartásával elfogadja mindazokat a civil, egyéni és közösségi kezdeményezéseket, melyek a nagyközség kulturális életét segítik és gazdagítják.

4. § Az önkormányzat anyagi lehetősége szerint gondoskodik a saját fenntartású közművelődési intézmények működéséről, a tárgyi és személyi feltételek biztosításáról, illetve szakmai szolgáltatásaik folyamatos fejlesztéséről.

A rendelet hatálya

5. § E rendelet hatálya kiterjed:

(1) A helyi közművelődési tevékenység megvalósulásában résztvevő állampolgárokra.

(2) Az önkormányzat közművelődési intézményeire, közösségi színtereire és alkalmazottaira.

(3) A rendelet által szabályozott közművelődési megállapodással vagy más úton támogatott intézményekre, vállalkozásokra és társulásokra.

(4) A Képviselő-testületre és szerveire.

A rendelet kiemelt céljai

6. § A rendelet az alábbi kiemelt célokat határozza meg:

(1) A közösségi művelődéshez méltó, esztétikus környezet és infrastruktúra biztosítása.

(2) A lakossági élet- és munkaképességének növelése, válságkezelési technikák fejlesztése.

(3) A munkanélküliség csökkentését segítő közművelődési feladatok megoldása.

(4) A település hagyományainak ápolása, a helytörténeti, honismereti mozgalom fejlesztése, népművészeti, hagyományőrző közösségek életre hívása, működtetése.

(5) A helyi társadalom kiemelkedő közösségei, személyiségei szerepének növelése a lokálpatriotizmus, a helyi értékek védelmének erősítése. Település-, környezetvédő, természetbarát közösségek szervezése és támogatása. Helyi alapítványok működésének segítése.

(6) Az etnikai, a kisebbségi kultúra értékeinek megismertetése, gazdagítása, a kisebbségek hagyományainak gondozása, fejlesztése.

(7) Az ifjúság kulturális életének fejlesztése, érdekérvényesítési, művelődési kezdeményezéseinek segítése.

(8) Az időskorú népesség közművelődési lehetőségeinek, közösségi életének támogatása, az életkori csoportok kulturális kapcsolatainak gazdagítása.

(9) Az élet minőségének, az ünnep örömeinek gazdagítása, amatőr művészeti körök, műhelyek létesítése, kiemelkedő tehetségű helyi alkotók szakmai támogatása a szabadidő eltöltéséhez, illetve a szórakozási és közösségi igényekhez megfelelő lehetőség biztosítása.

(10) Speciális helyzetű népességcsoportok művelődési közösségeinek gondozása a civil közösségek együttműködésével: ösztönzése, szolidáris akciók fogadása, gondozása.

(11) A település, a régió természeti, környezeti, kulturális közösségi értékeinek közismertté tétele, találkozók, bemutatók, kiállítások rendezése.

(12) Testvértelepülési együttműködés, illetve kapcsolat a testvértelepülés kulturális intézményeivel, egyesületeivel. A kulturális turizmus támogatása.

(13) A helyi kulturális nyilvánosság, tájékoztatás fejlesztése.

(14) A nagyközségi könyvtár gyűjteményének és szolgáltatásainak jó minőségű helyi igényekkel összefüggő fejlesztése, és a megfelelő ismerethordozók kiterjesztése.

Közművelődési feladatok

7. § Az önkormányzat a helyi közművelődési tevékenység támogatásával a következő feladatokat határozza meg:

(1) Az iskolarendszeren kívüli öntevékeny, önképző, illetve szakképző tanfolyamok szervezése. Az igényeknek megfelelően: nyelvtanfolyamok, számítógépes, közhasznú tanfolyamok minden korosztály részére.

(2) A település környezeti, szellemi, művészeti érétkeinek, hagyományainak feltárása, a helyi művelődési szokások gondozása és gazdagítása.

- vetélkedők szervezése (versmondó, mesemondó, történelmi stb.),

- kiemelkedő egyéniségek bemutatása a helyi újság felhasználásával,

- nagyközségi ünnepségek lebonyolítása, 

- falumúzeum, helytörténeti gyűjtemény anyagának gondozása,

- helyi alkotók kiállításainak szervezése.

(3) Az egyetemes, a nemzeti kultúra értékeinek megismertetése, az ünnepek kultúrájának gondozása.

- színházi előadások, előadóestek, koncertek, hangversenyek, kiállítások megszervezése, művészeti baráti körök létrehozása,

- ünnepek, évfordulók, ünnepnapokhoz kapcsolódó rendezvények lebonyolítása.

(4) Az ismeretszerző, az amatőr alkotó művelődő közösségek tevékenységének támogatása:

- amatőr művészeti csoportok, alkotó műhelyek létrehozása és támogatása,

- előadásaik, kiállításaik megszervezése.

(5) A helyi társadalom kapcsolatrendszereinek, közösségi életének, érdekérvényesítésének segítése:

- civil közösségek, egyesületek segítése, igény szerint fórumok, közös akciók szervezése,

- a különböző rétegek és korosztályok ismerkedési, együttműködési alkalmainak, tevékenységének kimunkálása, támogatása,

- az ifjúság érdekérvényesítési, önigazgatási, művelődési kezdeményezéseinek kiemelt gondozása, intézményi segítése,

- helyi együttműködéshez, szolidáris szándékokhoz a közművelődési intézmény igénybevételével közösségenként ingyenes lehetőség biztosítása,

- testvértelepülési kapcsolatok ápolása,

- helyi kiadványok szerkesztése.

(6) A különböző kultúrák közötti kapcsolatok kiépítése és fenntartásának segítése:

- tájékoztatási, együttműködési, művelődési alkalmak kialakítása, rendszerré tétele,

- kapcsolat építése a közművelődés megyei, országos szervezeteivel, kutató bázisaival, a testvértelepülés kulturális intézményeivel, egyesületeivel.

(7) Feltételek biztosítása a szabadidő kulturális célú eltöltéséhez:

- a közművelődési intézményben a polgárok tájékozódásához, közösségi művelődéséhez, alkotó tevékenységének elősegítéséhez és kikapcsolódásához a célnak megfelelő esztétikus, célszerű környezet és infrastruktúra biztosítása,

- az adott tevékenységet segítő szakemberek biztosítása.

(8) Könyvtári feladatok:

- az állomány tükrözze az időszerű eseményeket és a társadalom fejlődését, de egyben az emberi erőfeszítés és képzelet emlékezeteként is működjék,

- kiemelt feladata legyen, hogy őrizze, folyamatosan gyarapítsa, gondozza, tárja fel a Perkátára és környékére vonatkozó helytörténeti dokumentumokat,

- szolgáltatásait úgy nyújtsa, hogy ezekhez korra, nemre, vallásra, nyelvre vagy társadalmi állásra való tekintet nélkül mindenki egyenlően hozzájusson,

- az olvasási készség, az ismeretek és információk kulcsa, ezért a gyerekek legkisebb koruktól kapjanak ösztönzést olvasási készségük fejlesztésére a részükre nyújtott külön szolgáltatásokkal (pl. csoportos foglalkozások),

- a kultúra egyik helyi központjaként segítse a gazdaság fejlődését, a művészeti és tudományos teljesítmények és újdonságok közkinccsé tételét, adjon lehetőséget a személyes alkotó jellegű fejlődésre, különösen ösztönözze a gyerekek alkotókedvét, szellemét és képzeletvilágát,

- segítsen áthidalni az információhiány és információbőség közötti távolságot, figyelmet fordítva a kultúra és információ élő, szóbeli és hangzó közvetítésére.

(9) Egyéb művelődést segítő lehetőségek:

- információk gyűjtése és közismertté tétele a település oktatási, közgyűjteményi, egyházi intézményei és más szervezetek által kínált művelődési lehetőségekről,

- a különböző művészeti ágak kulturális piacaihoz szervező munka, terek biztosítása,

- a település amatőr művészeti csoportjainak segítése,

- közérdekű, közhasznú kiállítások, aktuális börzék, ajándékvásárok, sokadalmak szervezése,

- a helyi kulturális turizmus lehetőségeinek ösztönzése,

- fénymásolás és egyéb sokszorosítási lehetőség kínálata,

- számítógép, adatbázis, Internet használati lehetőségeinek biztosítása,

- kirándulások szervezése.

A közművelődési feladatok ellátásának szervezeti keretei

8. § (1) Perkáta Nagyközségben a kötelező közművelődési alapfeladatokat az Általános Művelődési Központ látja el tagintézményeivel.

(2) A mozi önkormányzati tulajdonú épületben, az Általános Művelődési Központ kezelésében működik.

(3) A helyi közművelődési célok megvalósítását segíti a Perkátáért Közalapítvány.

(4) Az önkormányzat egyes közművelődési feladatainak ellátásába, a 6. §-ban megjelölteken kívül más önkormányzati, nem közművelődési alapfeladatú intézményt is bevonhat.

(5) Az önkormányzat a kulturális célok megvalósítása érdekében kérheti a civil szervezetek, illetve a közművelődési tevékenységet ellátó vállalkozások és gazdasági társaságok segítségét.

A közművelődés finanszírozása

9. § (1) Az önkormányzat a rendeletben megfogalmazott feladatait költségvetésből finanszírozza. Ennek forrása a saját bevétele, a központi költségvetésből származó normatív állami hozzájárulás, a központosított előirányzatból származó összeg és az elkülönített állami pénzalapokból pályázat útján elnyerhető támogatás.

(2) A feladatellátás pénzügyi szükségletét - a kiadást és bevételt - az intézmények a költségvetésükben megtervezik. A kiadás és a bevétel különbségét az önkormányzat támogatásként - a feladat ellátásához szükséges összegben - havonta biztosítja. A működési kiadásokon felüli esetleges beruházások és felújítások finanszírozását a Polgármesteri Hivatal költségvetésébe tervezik és bonyolítják.

(3) Az ágazati minisztérium érdekeltségnövelő támogatással ösztönzi a helyi törekvéseket. Ezért az önkormányzat célszerű feladata a közművelődési intézmények folyamatos fejlesztése, hogy a központi támogatás elnyeréséhez biztosítani tudja a szükséges saját forrást.

(4) A nagyközség kulturális életét gazdagító közművelődési feladatok megvalósítása érdekében a közművelődési intézményeken kívül működő szervezetekkel, egyesületekkel, csoportokkal az önkormányzat egyedi közművelődési megállapodást köthet, illetve azokat anyagilag támogathatja.

Záró rendelkezés

10. § A jelen önkormányzati rendelet 1999. június 1-jén lép hatályba.

Perkáta, 1999. május 25.

               Radeczki György sk.                                           Tóthné Bosnyák Magdolna sk.

                     polgármester                                                                   jegyző

